بغلان کې ولسي خلکو د طالبانو په ضد 'وسله اخیستې'
په بغلان کېامو خلکو وسله اخیستې او وايي چې د دولت په ملاتړ به له طالبانو سره په جګړه کې برخه واخلي.
په بغلان کې د وروستیو جګړو په نتیجه کې د زاړه بغلان بازار او د بورکې ولسوالي د طالبانو په لاس سقوط شول، چې په نتیجه کې یې د نهرین، اندراب، خنجان، خوست و فرینګ سیمو اوسیدونکو وسله اخیستې د پلخمري ښار کې ځای پر ځای شوي دي. وسله وال شوي خلک وايي چې طالبان باید جګړه کمه کړي، د سولې او خبرو له لارې ستونزو ته د حل لارې ولټوي. وايي که طالبان جګړې ته دوام ورکوي دوی د خپل دولت په ملاتړ هر ډول قربانۍ ته اماده دي. یو ولسي مسلح شوي کس وویل: «مخکې له دې که طالبان کوم تصمیم ولري دوی د ولسي‌ پاڅون وسله والو د پلخمري شاوخوا درې امنیتي پوستې جوړې کړي دي، په مقابل کې یې دریږي او د خپل حکومت او خلکو څخه دفاع کوو.» د ولسي پاڅون کوونکو دغه ډله د ملي‌ امنیت په چوکاټ کې تنظیم شوي او د ضرورت په وخت کې به ترې استفاده کیږي. د بغلان مرستیال والي‌ ذبیح الله احساس وايي چې یو شمېر خلک چې د ملي‌ امنیت په چوکاټ کې تنظیم شوي دي، د وروستیو ناامنیو په نتیجه کې یې د مخالفینو پر وړاندې وسله اخیستې او د ضرورت په وخت کې به ترې ګټه واخیستل شي. د بغلان یو شمېر اوسېدونکي وايي‌ چې زاړه ښار کې اوس هم طالبان حاکم دي او افغان قواوې د شپې له خوا پر مخالفینو بمبار کوي. د بغلان پولیس وايي چې طالبانو ته یې په جګړه کې درنه مرګ ژوبله اړولې او د سیمې د بیرته ترلاسه کولو لپاره له کابل او مزارشریف څخه ځانګړې قواوې رسیدلي دي. گل رحیم نیازمن له کال ٢٠٠٢ نه له امریکا غږ اشنا راډیو سره د خبریال په حیث کار کوي. په کندوز پوهنتون کې لومړی د اقتصاد او وروسته د ادبیاتو له پوهنځي څخه فارغه شوی. د افغانستان په شمال کې د مدني او ادبي ټولنو فعال غړی دی.